Papersnake/gushiwen huggingface dataset:
秋夜情
晃冲之（宋代）

独眠百感秋夜情，孤城急雨中闻更。
明朝览镜视鬓发，不知白从何处生。
有叹
杨万里（宋代）

老来无面见毛锥，犹把闲愁付小诗。
若道愁多头昜白，鹭鹚从小鬓成丝。
题龟峰僧阁
艾性夫（元代）

芦竹丛高荫石阑，菩提香远出林端。
雁声忽断梧桐雨，草阁秋深倚暮寒。
次韵邢敦夫秋怀十首 其八
秦观（宋代）

憬彼高句丽，来脩裔夷职。天都富如海，劳汝送涓滴。

舳舻尾相衔，远近困供亿。止沸当绝薪，扬汤百无益。
王君猷花圃八绝·橘隐
姚勉（宋代）

商山不茹芝，对弈寄此橘。
巴人忽招隐，似为子房出。
为朱大理赋墨梅寓丹家意以大理明此故求正云 其三
凌云翰（元代）

雨熟金丸万万株，黄中通理及肌肤。此花自是真铅汞，却倩仙毫作药炉。
戍卒伤春
于濆（唐代）

连年戍边塞，过却芳菲节。
东风气力尽，不减阴山雪。
萧条柳一株，南枝叶微发。
为带故乡情，依依藉攀折。
晚风吹碛沙，夜泪啼乡月。
凌烟阁上人，未必皆忠烈。
西来僧云平倩初病痹今已痊复志喜
袁宏道（明代）

西望嘉陵信，迢迢半影鸿。黄州元不死，白傅已无风。

小近临邛黛，新开郫酒筒。僧言真实否，吾欲让庞公。
李思训画长江绝岛图
苏轼（宋代）

山苍苍，水茫茫，大孤小孤江中央。
崖崩路绝猿鸟去，惟有乔木搀天长。
客舟何处来，棹歌中流声抑扬。
沙平风软望不到，孤山久与船低昂。
峨峨两烟鬟，晓镜开新妆。
舟中贾客莫漫狂，小姑前年嫁彭郎。
周地图记引语
佚名（隋代）

南山瀑布。非朝即暮。
左顾龟
胡奎（元代）

馀不侯，放龟馀不溪上头。龟行盘跚向中流，裴回三顾谢馀不。

黄金本是无情物，鳞爪感之思报德。孚及豚鱼天弗违，不然何得三铸左顾龟。
二辛夷
李群玉（唐代）

狂吟乱舞双白鹤，霜翎玉羽纷纷落。空庭向晚春雨微，却敛寒香抱瑶萼。
枯柏
王洋（宋代）

斋前两柏树，其大皆十围。
我初营屋时，正与两柏期。
其一傍北亭，其一近南篱。
相去十步间，当夏无炎曦。
我翁时来游，对此颜貌怡。
群从来其间，或饮或赋诗。
宾客来其间，顾盼屡解颐。
桃李几番春，不逐物态移。
霜雪苦侵刻，曾不颜色衰。
亦知坚贞性，凛凛不可期。
夫何今年秋，予来自京师。
哭亲苫声间，喘息绝自持。
忽见南篱柏，索索但枯枝。
徘徊柏树下，终日怀嗟咨。
家人对我言，柏死已经时。
今年春夏交，老翁初见之。
悲伤复爱惜，不忍加斧斯。
意谓粪壤间，所处非所宜。
材已中栋梁，安得死茅茨。
为此感慨久，子岂尽得知。
我既苦闻言，不觉重纷洟。
岂为小辅内，失此岁寒姿。
盖念天与人，响答良不疑。
方夏巨柏死，致秋哲人萎。
岂不明告人，象类来不迟。
所以翁对此，泫然双泪垂。
大厦将营度，固非一木支。
奈何如此材，终死不得施。
芃芃丛生者，朴樕良已卑。
槐老未及仞，露胜夏明离。
东边一畦菊，岂足充朝饥。
树兰徒九畹，不能比芜蘼。
萧萧数竿竹，空胜利何为。
此外杂花木，不复较雄雌。
譬如麟失薮，驽马从竞驰。
鸾凤要高翔，巢卵可用窥。
於怀久衡虑，追数苦费词。
枯柏复枯柏，汝其亦长思。
五北将歌 西安将军多忠勇隆阿
张之洞（清代）

明公将步布将如，纵横天下皆如意。胡公东征善知人，鲍步多如左右臂。

收取太湖扼潜山，奇兵横绝集贤关。马队八百敌万众，无发无撚无精坚。

陈狗失穴如游拂，鼎内安庆无援已在掌握间。江淮大局进退在一战，挂车河水流血成朱殷。

古来如将专击搏，今看陷阵良足乐。灌婴季布平阳侯，不及将军有智略。

关中祸乱留花门，三辅焦烂无完村。外援到陕已却步，内兵渡渭徒迸奔。

将军钟鼓鸣灞上，终南山色开朝昏。盩厔坚巢城如铁，将星遽碎城亦裂。

部下金善长穆王曹雷，馀威扫尽葱岭雪。从来步如难兼长，何况能谋能战平生无败创。

所恨仓卒不待一二载，生写形容上紫光。
朱夫人惠碧螺春
安生（清代）

绿润涵灵气，清芬带露华。翠微新雨歇，云窦古根斜。

沸鼎看鱼眼，擎杯吸乳花。多君缄赠我，应自胜流霞。
夜至西溪
唵囕香公（明代）

旋洄昧港脉，辍棹芦花湾。
回风泛清响，梧竹秋珊珊。
凉月出复没，乱峰凹凸间。
岧峣栖隐处，隔云见故山。
故山如故人，一见开心颜。
山歌三首
白玉蟾（宋代）

中秋夜月白如银，照见东西南北人。
古往今来人自老，月生月落几番新。
步月风幡湖上有怀叶男兆中丞
何亮（宋代）

晚经湖上暑全消，星斗疏明夜寂寥。玉兔不辞终夕杵，银河应就早秋桥。

南飞乌鹊巢难定，北向青骢路正遥。今日风幡湖上月，美人何处共吹箫。
海藏楼杂诗 其六
郑孝胥（清代）

吾楼虽甚壮，高寒难久居。长安居不易，视此定何如？

缺月上稍迟，光彩铺平芜。茫茫坠碧烟，谁辨树与庐？

幽人一再起，已是四更馀。阑干独来倚，凉风袅衣裾。

吴姬归夜阑，马蹄腾九衢。千灯出林影，照乘霏明珠。

向曙忽隔世，喧寂理岂殊。
天台梵才师长吉在都数以诗笔见授因答以转句
宋祁（宋代）

惟师墨海多雄藻，具足身中无欠宝。
先追御寇跨泠风，后伴骚人拾香草。
送石鉴禅师住匡庐
陈恭尹（清代）

英英丰骨透眉棱，五老峰前作老僧。已悟心中无一法，却归林下演三乘。

风摇冻壑闻冰解，水涨平湖见月升。回忆十年论剑夜，云泥今日隔千层。
二月道傍梅花
姜特立（宋代）

腊底春前探物华，一枝初发竞相夸。
如今千树离披后，却爱迟开三两花。
咏史上·伏生
陈普（宋代）

嬴蹶刘兴齿舌存，百篇大义尽堪闻。
孝文无意修王制，古典重遭伏胜焚。
齐安食蒌蒿根菊斗
张耒（宋代）

故园蔬甲又逢春，想见雕盘巧斗新。
强掘蒌根盘郁屈，故挑菊斗嚼芳辛。
春来小疾妨杯切，老去怀乡役梦频。
堪笑吴伧恋莼鲙，素衣愁花洛阳尘。
二禽
方岳（宋代）

鹊噪令公喜，鸦噪令公怒。
福兮挽不来，祸兮推不去。
咄哉之二虫，於尔竟何与。
茅檐新雨晴，鹊声哢圆嗉。
主人颜色和，甘谀终不悟。
祸常十八九，鸦故告之故。
城头尾毕逋，唾者满行路。
佞鹊不我忤，忠鸦不我误。
试尝问主人，无乃乖好恶。
呜呼平生所闻唐太守，切齿不平田舍翁。
昨朝坟上土花堕，断碑零落悲秋风。
陪天童觉禅师如
张良臣（宋代）

风勒江云雪未匀，梦寒不到碧梅春。
破帆又指鞠城近，漠漠平沙落雁频。
蜀都春晚感怀
刘兼（唐代）

蜀都春色渐离披，梦断云空事莫追。宫阙一城荒作草，

王孙犹自醉如泥。谁家玉笛吹残照，柳市金丝拂旧堤。

可惜锦江无锦濯，海棠花下杜鹃啼。
奉赠射洪李四丈（明甫）
杜甫（唐代）

丈人屋上乌，人好乌亦好。人生意气豁，不在相逢早。

南京乱初意，所向邑枯槁。游子无根株，茅斋付秋草。

东征下月峡，挂席穷海岛。万里须十金，妻孥未相保。

苍茫风尘际，蹭蹬骐驎老。志士怀感伤，心胸已倾倒。
送王守敬还淮南
徐贲（元代）

长淮路远思君久，得见还归更不堪。未尽平生山水兴，到家应是忆江南。
游九锁
俞煜（宋代）

万山低伏天柱起，郁郁琳宫锁幽邃。泉声泻入松风寒，山光滴幽云根翠。

仙人不归白日暮，箬下还丹已千岁。天高辽鹤不可呼，梦魂夜落青山外。
过兴安塔寺僧以先世诗来偶赋
李曾伯（宋代）

岭石水分脊，湖南山尽头。
廛声通海远，塔影插天浮。
香接宝坊界，星联铜柱州。
祖孙凡几到，亦是宿缘不。
江行
李咸用（唐代）

潇湘无事后，征棹复呕哑。高岫留斜照，归鸿背落霞。

鱼残沙岸草，蝶寄洑流槎。共说干戈苦，汀洲减钓家。
还乡和闲中见赠
区越（明代）

猿鹤年来信有依，澄江句好忆晴晖。微吟草阁听寒籁，独坐黄昏对紫薇。

踏地双鞋须自爱，暖寒诸会莫相违。东门酒熟瓜堪换，不用黄金满载归。
简李子温推官
邹浩（宋代）

太冲当日号无兄，苗裔于今更绝伦。力究本原书簏富，唾成珠玉锦囊新。

龙门久欲攀高躅，鼎角方欣觇后尘。借问竹溪馀地否，狂吟聊伴谪仙人。
金刚随机无尽颂·究竟无我分第十七
释印肃（宋代）

当生如是心，绝待本灵明。
迦叶门庭广，直是不容针。
早朝寄白舍人、严郎中
张籍（唐代）

鼓声初动未闻鸡，羸马街中踏冻泥。烛暗有时冲石柱，

雪深无处认沙堤。常参班里人犹少，待漏房前月欲西。

凤阙星郎离去远，閤门开日入还齐。
眼儿媚
赵长卿（宋代）

连沧危观暮江前。几醉使君筵。少年俊气，曾将吟笔，买断江天。

重来细把朋游数，回首一辛酸。兰成已老，文园多病，负此江山。
求自试
窦常（唐代）

仙禁祥云合，高梧彩凤游。沈冥求自试，通鉴果蒙收。

文墨悲无位，诗书误白头。陈王抗表日，毛遂请行秋。

双剑曾埋狱，司空问斗牛。希垂拂拭惠，感激愿相投。
赠闵寿卿时寿卿将入武彝卜筑
张萱（明代）

未向桂丛隐，时从莲社游。名山双短屐，尘世一浮沤。

把酒月临水，题诗风满楼。更闻买山计，欲赋幔亭秋。
厌事
陆游（宋代）

厌事便微疾，贪眠幸早寒。
人虽笑疏嬾，天实闵衰残。
韦布何曾贱，茆茨本自宽。
黄花插乌帽，一醉有余欢。
退居湖上投赠杨左丞四首 其三
张昱（元代）

宿酒犹多睡未忺，好风何处散香奁？可教春日闲瑶瑟，而使杨花扑绣帘。

削迹不烦三顾重，息机将废六壬占。今朝画省无公事，又得从容少避嫌。
昭君怨·千里功名歧路
卓田（宋代）

千里功名歧路。几緉英雄草屦，八座与三台。个中来。壮士寸心如铁。有泪不沾离别。剑未斩楼兰。莫空还。
宿保安寺
方凤（宋代）

扪萝山迳迥，流水石桥分。
一雨过秋寺，千峰生暮云。
望穷迷野色，沙远见鸥群。
烟蔼苍茫外，寥寥清磬闻。
上史魏公寿三首
孙应时（宋代）

中兴大业要规模，公有初言久未孚。
已喜乾坤深估德，况逢岁月正叠弧。
明时礼数尊三事，大老精神压万夫。
军国平章天下望，鹰扬年德正相符。
柳波曲 其一
陈子升（明代）

烟锁池塘柳，灯垂锦槛波。
回波初试舞，折柳即闻歌。
东庵
陈舜俞（宋代）

已怜门巷林中出，况复轩窗水畔开。
冷淡山光明枕簟，动摇波影上樽罍。
坐看天际孤舟失，惯见桑阴五马来。
长恨夕阳吟不足，阑干留共月徘徊。
苏子容母陈夫人挽词
苏轼（宋代）

苏陈甥舅真冰玉，正始风流起颓俗。
夫人高节称其家，凛凛寒松映修竹。
鸡鸣为善日日新，八十三年如一晨。
岂惟家室宜寿母，实与朝廷生异人。
忘躯殉国乃吾子，三仕何曾知愠喜。
不烦拥笏强垂鱼，我视去来皆梦尔。
诵诗相挽真区区，墓碑千字多遗余。
他年太史取家传，知有班昭续汉书。
和叔宜弟 其二
彭汝砺（宋代）

泪痕如雨欲垂垂，知汝心诚系綵衣。江外若逢鸿雁过，时将音问寄庭帏。
吊歇马梁烈女
郑奎光（明代）

古云烈士难，难与烈女比。借问烈女谁，歇马梁之子。

烈女生来诗书族，蕙质兰心气芳淑。深闺待字十七年，素袂天然厌罗縠。

一朝寇贼汹汹至，欲避不能心如刺。身可虏兮不可污，妾命如毛忍捐弃。

骂贼贼怒刀乱下，血肉成糜骂益厉。英风凛凛英名高，日月惨淡鬼神号。

歇马渡头青草墓，至今人说女中豪。
鹤瓢
虞堪（明代）

青城黄仙师，四海遍行脚。东观沧溟万里馀，到时两鬓秋萧索。

沧中常持一鹤瓢，言是太古开花萼。偃蹇浑无斧凿痕，分明洞有烟霞烁。

青田一种至今无，溟渤昆崙任抄掠。一从箕泉遭弃置，便向华表为栖托。

自入行囊不计春，长悬日月同飘泊。弹丝或奏太古调，只与此瓢相对酌。

醉将北斗挽天潢，肯把此瓢分两勺。君不见伯牙绝弦无知音，卞和献璞遭残虐。

世间俗子眼眵瞎，有耳徒能听管籥。安知老大葫芦生，小摘乾坤自成噱。

林屋洞口种橘李，山人平生读书得真乐。自是西周老聃姓，抱一冲虚岂彫琢。

仙翁亦是无怀民，大道迥出羲皇若。禹穴南来一邂逅，握沧谈笑如识昨。

许以此瓢今可遗，临别要即重然诺。谢之拂袖去，意若全落魄。

山人得之不敢却，左悬右佩贮灵药。有时挂向青崖间，脱屣扪萝坐盘礴。

月明辽海夜生寒，梦绕秋空双足躩。迩来作者歌鹤瓢，竞说山人瓢不恶。

长歌短句我亦有，雨露云烟讵穿凿。我歌不凿瓢愈奇，山人之名愈充扩。

李山人莫惊愕，我亦青城丈人客。昔年西来觉丘壑，几回晞发太华颠，至今尚负山中约。

瓢乎瓢乎尔知否，一夕风高起朔漠，潇湘洞庭木叶落。

尔今不蔓纵为瓢，徒向人间受缠缗，何当从今只化鹤。

何当从今只化鹤，为我戛然飞鸣一万里，长风浩浩翔寥廓。
秋日书怀
蔡戡（宋代）

刻意搜诗句，清心玩易爻。
几尘留鼠迹，窗影印梅梢。
泉石频招隐，壶觞已绝交。
横挑一楖栗，在处寄僧包。
赠铁笔屠宗哲
张宣（明代）

秦灰已冷文字灭，峄山火焚石鼓裂。跨斯肩籀属何人，汉隶唐分竞殊劣。

若人笔力森积铁，屋雨漏痕钗股折。燕京死却茅召之，四明乃遇屠宗哲。

亭前墨妙声登登，野客海乡归未能。预拂悬崖一片石，要须元结颂中兴。
三月十三日游卞氏园
韩维（宋代）

窄径下深竹，有堤平若席。
开樽荫密树，正见溪水碧。
游鱼出柳根，翕忽无定迹。
酒行不须遽，月色林上白。
史馆阮比部知衢州因归建阳别墅二首 其一
杨亿（宋代）

再入蓬丘席未暖，飘飘又建隼旟行。交朋莫惜河梁别，乡曲初期昼锦荣。

竹箭波声随一棹，斧柯山色对双旌。子牟江海心应在，频上高楼望帝京。
张子白休官却寄 其一
成鹫（清代）

曾闻滞宦忆鲈莼，又见烟波返钓纶。古道难容强项令，今朝才免折腰人。

逢山记得还山路，投老閒将未老身。抖擞奚囊珠玉满，清风两袖岂全贫。
送孔世川赴江西儒学提举二首 其二
刘基（明代）

我辞西江归，倏忽十二秋。每望西江云，思心怅悠悠。

恨无排风翼，安能凌虚游。故人渺天末，可梦不可求。

邂逅送子行，感我涕泗流。登山有脩蛇，涉水有长虬。

逝者如零雨，一落谁能收。
秀野
胡仲弓（宋代）

主人风度不尘埃，幻作东西两洞来，
惟有桑田变陵谷，直从心地起楼台。
水于曲处流觞出，山到尽头留屐回。
倦客几时归去得，税园随分买花栽。
和诸庵花光十梅颂
王柏（宋代）

江头千树纷纷，纸上不堪狼藉。
翻思洞口风流，忽见半梢横出。
鹧鸪天 玉泉观鱼
张可久（元代）

潋滟晴光动碧虚。一方清镜照诗＊。□□玉尘三三法，水漾金诗六六鱼。红舍利，白芙蕖。尽教妆点老僧居。夜深飞过西湖去，夺取小龙明月
耿曼老将命乡邦见过匆遽言别复作诗送之
吴芾（宋代）

我方退老湖山上，混迹渔樵甘放浪。
亲旧凋零会面稀，与君亦复成疏旷。
何期拥节到乡邦，得得驱车肯迂访。
开门倒屣笑相迎，尽室欢忻无此况。
湖光山色似争辉，两眼韶华更骀荡。
伸眉抵掌话中肠，正好花前倒春酿。
胡为欲去挽不留，忍把阳关容易唱。
嗟乎来日苦无多，况是频年婴拙恙。
兴来亦欲强登临，龙钟未免扶藜杖。
目前衰飒已如斯，宁保明年见花放。
而今花下幸逢君，岂容不尽长鲸量。
如君志尚迥不九，治行既高心且壮。
方当圣主急搜扬，为斲岂应遗巧匠。
会看唾手取功名，尽展才猷结旒纩。
出处从今不复齐，尊酒何由更相向。
临期一醉尚何辞，后夜月明空怅望。
三山周省元索诗依杜宰韵赋二章 其一
徐鹿卿（宋代）

清梦蘧蘧楚峡阳，镕成句法味悠长。栽桃小试经纶手，泛菊聊浇锦绣肠。

逸思已堪凌贺白，高怀赢得傲羲皇。此中真趣人知么，爱酒陶潜不是狂。
东归道中 其一
汪琬（明代）

鹎鵊声中雨似丝，昏昏乡思苦难支。楝花风起归舟急，要趁黄鱼上箸时。
游上竺寺
吴大有（宋代）

编茅为屋住，结叶作衣裳。
不试烧金诀，惟寻煮石方。
洗瓢溪月冷，采药野云香。
尝有仙家鹤，飞来绕石傍。
相和歌辞。善哉行
齐己（唐代）

大鹏刷翮谢溟渤，青云万层高突出。下视秋涛空渺弥，

旧处鱼龙皆细物。人生在世何容易，眼浊心昏信生死。

愿除嗜欲待身轻，携手同寻列仙事。
谒高忠宪公祠
华毓荣（清代）

先生当百六，砥柱一孤臣。祠掩空山古，人游止水春。

遗书悬日月，拜表答君亲。千载斯文在，松杉晓雨新。
雷鸣砌上对雪
刘崧（元代）

谁能思更往，暝入楚江空。捲席听春雪，移船避北风。

依人汀树绿，着意渚桃红。触景成孤寂，悠悠去住同。
题蓝山簿天台陈仲素先陇图
管讷（明代）

孝子之官万里途，临行貌得寿藏图。赤城亲舍云多少，黄叶人家路有无。

双石效奇华表立，一峰拔秀锦屏纡。地存牛迹曾眠处，山拥龙形正向隅。

烨烨灵芝生百本，森森乔木长千株。青天忽下过门鹤，白日仍飞累土乌。

有客束刍将适越，无人挂剑更归吴。年登老圃收松子，秋荐思亭采木奴。

入里上官知下马，卜邻故老候归凫。荣知衣锦风云遂，恩及焚黄雨露殊。

且喜子孙供祭扫，不愁翁仲没榛芜。哀余东望干将下，寒食梨花酒一壶。
感咏二十首 其九
李时行（明代）

戚戚复戚戚，出门空叹息。叹息此何因，世情非往昔。

昔也岁常此，今也半饥瘠。昔也无氛祲，今也竞锋镝。

壮丁赴召募，半死无回役。将裨相容与，岁月糜兵食。

无地可安居，殍夫盈道侧。贾生当此际，流涕无虚日。

仰首问穹苍，何时见宁一。
帘
杜衍（宋代）

编竹状玲珑，庭闱尽处中。
不由经纬力，安有卷舒劲。
春画曾妨燕，寒宵岂隔风。
都堂重献赋，明处忆牢笼。
古风其五十三
李白（唐代）

战国何纷纷。
兵戈乱浮云。
赵倚两虎斗。
晋为六卿分。
奸臣欲窃位。
树党自相群。
果然田成子。
一旦杀齐君。
次韵莫养正县丞独游钱塘南北昏
张扩（宋代）

老丞拄笏中了了，坐阅云阴变昏晓。何为两脚苦未停，意在高昏知者少。

昨日春从湖上归，颇觉沙鸥已驯扰。游人但迟箫鼓来，滓秽清虚亦何好。

君今独行真得计，自有青螺如髻绕。归来古锦开诗葩，笔下纵横发天巧。

遨头旧属罗浮伯，半夜春风鸣騕袅。至今湖昏索价高，妙语须君时一扫。

虽然愿君且努力，挂冠归休未宜早。要当千户享封殖，岂但全家荷温饱。

此时还乡头未白，万钱买昏慰潦倒。摩挲拄杖不相忘，更伴重峦细穷讨。
止顿 其四
弘历（清代）

雾气离披欲放晴，山容紫翠又新更。侍臣试问枚皋侣，今日清诗几首成。
薄薄酒二章
黄庭坚（宋代）

薄酒可与忘忧，丑妇可与白头。
徐行不必驷马，称身不必狐裘。
无祸不必受福，甘餐不必食肉。
富贵于我如浮云，小者谴诃大戮辱。
一身畏首复畏尾，门多宾客饱僮仆。
美物必甚恶，厚味生五兵。
匹夫怀璧死，百鬼瞰高明。
丑妇千秋万岁同室，万金良药不如无疾。
薄酒一谈一笑胜茶，万里封侯不如还家。
夏日清凉处赏莲听雨临池泛觞同玉宇兄赋
邓云霄（明代）

回风吹雨洒红莲，萧飒凉生四月天。神女行云偏窈窕，潘妃微步更婵娟。

栏前香佩翻珠翠，花外莺声杂管弦。试问小池同泛酒，何如摇漾若耶船。
龙泉山
孟点（宋代）

污渎横鳣鲸，蝼蚊得而制。
所据非所容，悲欢生贾谊。
吾疑洛阳叟，所见未超诣。
卷之不能伸，无乃为形累。
朅来姚江滨，稽首龙山寺。
泓澄尺余水，龙乃于此憩。
饮之还可小，泥蟠纵兀肆。
乘时大其用，云行复雨施。
出无而入有，莫得窥其际。
兹龙之为龙，所以超万类。
彼哉横江鲸，舟楫诧吞噬。
莫知屈伸理，已大不可细。
沧溟有时竭，鬐鬣何足恃。
惟龙神以天，不足以迹泥。
洪涛再翻播，勺水或游戏。
江河固所便，岩穴亦可寄。
深潜若终隐，奋迅倏已逝。
小大无定名，变化莫拟议。
吾闻黄面老，法门传不二。
细能入无间，大可周天地。
芥子纳须弥，妙语言下契。
蛰龙徘徊久，其亦悟此意。
蝶恋花 以上十六首百家词本云林乐府。此下
倪瓒（元代）

夜永愁人偏起早。客鬓萧萧，镜里看枯槁。雨叶铺庭风为扫。闭门寂寞生秋草。

行路难行悲远道。说着客行，真个令人恼。久客还家贫亦好。无家漫自伤怀抱。
浪淘沙（别意）
洪茶（宋代）

花雾涨冥冥。欲雨还晴。薄罗衫子正宜春。无奈今宵鸳帐里，身是行人。

别酒不须斟。难洗离情。丝鞘如电紫骝鸣。肠断画桥芳草路，月晓风清。
送陈子云通判
叶适（宋代）

三月召龙频鼓锣，喜作小雨恨不多。
移苗未了君已去，更借后福书归禾。
十月望后反舌竞飞鸣四五日
徐渭（明代）

仲夏声宜收反舌，仲冬何事竞声声。春秋月令即无准，郊藉时鸣底不平。

大梵咒长翻黑齿，小蛮曲短换朱樱。谁能一一奥分别，嬴得芳斋自在听。
金山集古 其四
郭棐（明代）

爽气朝来万里清，水天一色玉空明。

山从翡翠帘前看，人踏金空背上行。塔影晴摇坤轴动，潮声先自海门生。

妙高台上登临处，银汉遥应接凤城。
立春一首
刘克庄（宋代）

又见城门出土牛，鸡肤龟手稍和柔。
懒陪内史吟人日，不记灵均降孟陬。
病与风光犹未隔，老逢节序只添愁。
可怜满镜星星发，欲戴春幡却自羞。
叠韵吴宫词二首
陆龟蒙（唐代）

肤愉吴都姝，眷恋便殿宴。逡巡新春人，转面见战箭。

红栊通东风，翠珥醉易坠。平明兵盈城，弃置遂至地。
次韵李袁州绝句七首 其七
赵蕃（宋代）

传闻起柂祇数日，引领白云犹在天。试问今谁满台阁，顾令是老落林泉。
诗
拾得（唐代）

诸佛留藏经，只为人难化。不唯贤与愚，个个心构架。

造业大如山，岂解怀忧怕。那肯细寻思，日夜怀奸诈。

嗟见世间人，个个爱吃肉。碗碟不曾干，长时道不足。

昨日设个斋，今朝宰六畜。都缘业使牵，非干情所欲。

一度造天堂，百度造地狱。阎罗使来追，合家尽啼哭。

炉子边向火，镬子里澡浴。更得出头时，换却汝衣服。

出家要清闲，清闲即为贵。如何尘外人，却入尘埃里。

一向迷本心，终朝役名利。名利得到身，形容已憔悴。

况复不遂者，虚用平生志。可怜无事人，未能笑得尔。

养儿与娶妻，养女求媒娉。重重皆是业，更杀众生命。

聚集会亲情，总来看盘饤。目下虽称心，罪簿先注定。

得此分段身，可笑好形质。面貌似银盘，心中黑如漆。

烹猪又宰羊，夸道甜如蜜。死后受波吒，更莫称冤屈。

佛哀三界子，总是亲男女。恐沈黑暗坑，示仪垂化度。

尽登无上道，俱证菩提路。教汝痴众生，慧心勤觉悟。

佛舍尊荣乐，为愍诸痴子。早愿悟无生，办集无上事。

后来出家者，多缘无业次。不能得衣食，头钻入于寺。

嗟见世间人，永劫在迷津。不省这个意，修行徒苦辛。

我诗也是诗，有人唤作偈。诗偈总一般，读时须子细。

缓缓细披寻，不得生容易。依此学修行，大有可笑事。

有偈有千万，卒急述应难。若要相知者，但入天台山。

岩中深处坐，说理及谈玄。共我不相见，对面似千山。

世间亿万人，面孔不相似。借问何因缘，致令遣如此。

各执一般见，互说非兼是。但自修己身，不要言他已。

男女为婚嫁，俗务是常仪。自量其事力，何用广张施。

取债夸人我，论情入骨痴。杀他鸡犬命，身死堕阿鼻。

世上一种人，出性常多事。终日傍街衢，不离诸酒肆。

为他作保见，替他说道理。一朝有乖张，过咎全归你。

我劝出家辈，须知教法深。专心求出离，辄莫染贪淫。

大有俗中士，知非不爱金。故知君子志，任运听浮沈。

寒山住寒山，拾得自拾得。凡愚岂见知，丰干却相识。

见时不可见，觅时何处觅。借问有何缘，却道无为力。

从来是拾得，不是偶然称。别无亲眷属，寒山是我兄。

两人心相似，谁能徇俗情。若问年多少，黄河几度清。

若解捉老鼠，不在五白猫。若能悟理性，那由锦绣包。

真珠入席袋，佛性止蓬茅。一群取相汉，用意总无交。

运心常宽广，此则名为布。辍己惠于人，方可名为施。

后来人不知，焉能会此义。未设一庸僧，早拟望富贵。

猕猴尚教得，人何不愤发。前车既落坑，后车须改辙。

若也不知此，恐君恶合杀。此来是夜叉，变即成菩萨。

自从到此天台寺，经今早已几冬春。

山水不移人自老，见却多少后生人。

君不见，三界之中纷扰扰，只为无明不了绝。

一念不生心澄然，无去无来不生灭。

故林又斩新，剡源溪上人。天姥峡关岭，通同次海津。

湾深曲岛间，淼淼水云云。借问松禅客，日轮何处暾。

自笑老夫筋力败，偏恋松岩爱独游。

可叹往年至今日，任运还同不系舟。

一入双溪不计春，炼暴黄精几许斤。炉灶石锅频煮沸，

土甑久烝气味珍。谁来幽谷餐仙食，独向云泉更勿人。

延龄寿尽招手石，此栖终不出山门。

踯躅一群羊，沿山又入谷。看人贪竹塞，且遭豺狼逐。

元不出孳生，便将充口腹。从头吃至尾，ci々无馀肉。

银星钉称衡，绿丝作称纽。买人推向前，卖人推向后。

不愿他心怨，唯言我好手。死去见阎王，背后插扫帚。

闭门私造罪，准拟免灾殃。被他恶部童，抄得报阎王。

纵不入镬汤，亦须卧铁床。不许雇人替，自作自身当。

悠悠尘里人，常道尘中乐。我见尘中人，心生多愍顾。

何哉愍此流，念彼尘中苦。

无去无来本湛然，不居内外及中间。

一颗水精绝瑕翳，光明透满出人天。

少年学书剑，叱驭到荆州。闻伐匈奴尽，婆娑无处游。

归来翠岩下，席草玩清流。壮士志未骋，猕猴骑土牛。

三界如转轮，浮生若流水。蠢蠢诸品类，贪生不觉死。

汝看朝垂露，能得几时子。

闲入天台洞，访人人不知。寒山为伴侣，松下啖灵芝。

每谈今古事，嗟见世愚痴。个个入地狱，早晚出头时。

古佛路凄凄，愚人到却迷。只缘前业重，所以不能知。

欲识无为理，心中不挂丝。生生勤苦学，必定睹天师。

各有天真佛，号之为宝王。珠光日夜照，玄妙卒难量。

盲人常兀兀，那肯怕灾殃。唯贪淫泆业，此辈实堪伤。

出家求出离，哀念苦众生。助佛为扬化，令教选路行。

何曾解救苦，恣意乱纵横。一时同受溺，俱落大深坑。

常饮三毒酒，昏昏都不知。将钱作梦事，梦事成铁围。

以苦欲舍苦，舍苦无出期。应须早觉悟，觉悟自归依。

云山叠叠几千重，幽谷路深绝人踪。

碧涧清流多胜境，时来鸟语合人心。

后来出家子，论情入骨痴。本来求解脱，却见受驱驰。

终朝游俗舍，礼念作威仪。博钱沽酒吃，翻成客作儿。

若论常快活，唯有隐居人。林花长似锦，四季色常新。

或向岩间坐，旋瞻见桂轮。虽然身畅逸，却念世间人。

我见出家人，总爱吃酒肉。此合上天堂，却沈归地狱。

念得两卷经，欺他道鄽俗。岂知鄽俗士，大有根性熟。

我见顽钝人，灯心柱须弥。蚁子啮大树，焉知气力微。

学咬两茎菜，言与祖师齐。火急求忏悔，从今辄莫迷。

若见月光明，照烛四天下。圆晖挂太虚，莹净能萧洒。

人道有亏盈，我见无衰谢。状似摩尼珠，光明无昼夜。

余住无方所，盘泊无为理。时陟涅盘山，或玩香林寺。

寻常只是闲，言不干名利。东海变桑田，我心谁管你。

左手握骊珠，右手执慧剑。先破无明贼，神珠自吐焰。

伤嗟愚痴人，贪爱那生厌。一堕三途间，始觉前程险。

般若酒泠泠，饮多人易醒。余住天台山，凡愚那见形。

常游深谷洞，终不逐时情。无思亦无虑，无辱也无荣。

平生何所忧，此世随缘过。日月如逝波，光阴石中火。

任他天地移，我畅岩中坐。

嗟见多知汉，终日枉用心。岐路逞喽罗，欺谩一切人。

唯作地狱滓，不修来世因。忽尔无常到，定知乱纷纷。

迢迢山径峻，万仞险隘危。石桥莓苔绿，时见白云飞。

瀑布悬如练，月影落潭晖。更登华顶上，犹待孤鹤期。

松月冷飕飕，片片云霞起。匼匝几重山，纵目千万里。

谿潭水澄澄，彻底镜相似。可贵灵台物，七宝莫能比。

世有多解人，愚痴学闲文。不忧当来果，唯知造恶因。

见佛不解礼，睹僧倍生瞋.五逆十恶辈，三毒以为邻。

死去入地狱，未有出头辰。

人生浮世中，个个愿富贵。高堂车马多，一呼百诺至。

吞并田地宅，准拟承后嗣。未逾七十秋，冰消瓦解去。

水浸泥弹丸，思量无道理。浮沤梦幻身，百年能几几。

不解细思惟，将言长不死。诛剥垒千金，留将与妻子。

云林最幽栖，傍涧枕月谿.松拂盘陀石，甘泉涌凄凄。

静坐偏佳丽，虚岩曚雾迷。怡然居憩地，日（以下缺）。

可笑是林泉，数里少人烟。云从岩嶂起，瀑布水潺潺。

猿啼唱道曲，虎啸出人间。松风清飒飒，鸟语声关关。

独步绕石涧，孤陟上峰峦。时坐盘陀石，偃仰攀萝沿。

遥望城隍处，惟闻闹喧喧。
达磨赞
释崇岳（宋代）

一苇渡江，无处埋藏。
分皮分髓，瞒神謼鬼。
忙忙直向西归，不知失却只履。
悼亡诗
王士祯（清代）

陌上莺啼细草薰，
鱼鳞风皱水成纹。
江南红豆相思苦，
岁岁花开一忆君。
新滩舟中作
陆游（宋代）

江路桃花浪已生，新滩稳过失峥嵘。
九年行半九州地，三峡归无三日程。
系缆便增筇杖兴，倚窗时听棹歌声。
衰迟未觉诗情减，又襞吴牋赋楚城。
跋张明府独乐园图二首 其一
方回（元代）

熙宁相住半山寺，元祐人宗独乐园。早起庵中钓鱼手，未应宣靖失中原。
小儿刊归自宛陵喜甚成诗三十韵
周紫芝（宋代）

吾家自曾高，善积岂一日。尔祖工辞章，论议抱经术。

我亦学弓冶，少小弄文笔。汝兄今有儿，束发行授室。

义方稍加训，书种恐未失。汝亦千里驹，似有趻踔质。

顷为国子弟，两战一败黜。犹复胜端舒，不识六与七。

胡为久别离，嘉月六换律。去时春气温，飞燕如点漆。

只今秋风高，露草鸣蟋蟀。老眼望千里，怀抱难尽述。

有时坐如痴，经月发不栉。酒酸或忘饮，客至亦懒出。

汝书江南来，归计似可必。翁也望汝怀，疑有后皇橘。

奴婢喜欲颠，精糳治黍秫。辛勤酿斗酒，待汝解忧慄。

访旧说乡闾，呼儿共梨栗。念汝童稚时，顷刻不去膝。

况今待汝来，时序恐凛凓。竹舆听咿哑，云岭走崒嵂。

吾无千金产，遗汝使汝逸。惟有骪骳文，待汝成卷帙。

二事倘可了，馀亦遑暇恤。是时新堂成，小室颇温密。

夜席照寒灯，红炉共呫哔。皇天既休老，谢事即移疾。

汝当著归鞭，快马追健驿。
中丞滕公学宪郭公枉过草堂
叶春及（明代）

蓬蒿欺仲蔚，三径共人长。驷结风云入，旌悬日月光。

玄经瓿可覆，白眼世相妨。亦是同声地，无嫌漉酒尝。
往岁过广陵值早春尝作诗云春风十里珠帘卷彷
黄庭坚（宋代）

日边置论诚深矣，圣处时中乃得之。
莫作秋虫促机杼，贫家能有几絇丝。
次大五侄问移家韵
艾性夫（元代）

投老移家僻坞来，满林秋露洗黄埃。
饮才种麦须堪饱，衣旋培黄未可裁。
万古乾坤如传舍，一生风雪叹江梅。
相看喜有青田鹤，肯与诗筒日往回。
夜归
赵汝燧（宋代）

为爱清秋月，徘徊步水滨。夜归惊犬吠，错认是生人。
秋风词
吴希鄂（清代）

秋风年年吹薄罗，所欢不归奈年何。菖蒲花老谢青娥，床头明光昏泪波。

归来赠我珠十斛，别泪与之谁少多。
梅花集句 其一一四
李龏（金朝）

出得城来事事幽，并知春色上枝头。一年好处君须记，江上行人空自愁。
晴偏好
李霜涯（宋代）

平湖百倾生芳草。芙蓉不照红颠倒。东坡道。波光潋滟晴偏好。
浮邱八景 其八 听笙亭
杨茂先（明代）

烟霞深处旧称灵，散步寻真憩小亭。夜半笙声天外落，恍疑王子驭云軿。
大小水帘洞
方信孺（宋代）

碧涧东西春水添，四时疏雨落晴檐。
珠宫贝阙无寻处，空见重重排玉帘。
句 其一
张励（宋代）

莫言伯道无儿嗣，看取千秋祀事存。
和李班叔戏彩堂
释德洪（宋代）

李侯何以悦其亲，戏著彩衣觅梨枣。闲骑竹马画堂前，慈颜一笑自忘老。

毛义捧檄难忘客，茆容杀鸡终得道。爱公纯孝配古人，甚欲卜邻安井灶。
绍兴二十八年祀圜丘
学士院（宋代）

厚德光大，承元之明。
兹潜莩吹，升于昭清。
冰天桂海，咸资化成。
恭酌要醪，报本惟精。
高帝
徐钧（宋代）

土能生物有深功，金价何如可与同。
不是君王无识别，只缘得土笑谈中。
秋夕病中作
李中（五代）

卧病当秋夕，悠悠枕上情。不堪抛月色，无计避虫声。

煎药惟忧涩，停灯又怕明。晓临清鉴里，应有白髭生。
和吴警斋侍郎二首
刘克庄（宋代）

帝悯龙钟许放还，梦魂尚记侍威颜。
难陪贡禹王阳后，犹在申公辕固间。
昔领群仙上蓬岛，今为居士老香山。
痴年八十官三品，不欠浮名只欠闲。
示已锋禅人
释函是（明代）

学道先须远俗情，不求安逸不求名。尘中能具超尘想，岁久年深累渐轻。
冢宰三原王公寿词
王鏊（明代）

勋名金匮得全收，刚度人间八十秋。洛社温公甘独乐，江湖范老足先忧。

何年更为苍生起，此日聊从黄石游。杜衍去来多内降，六箴谁与献宸旒。
本朝百年无事札子
王安石（宋代）

臣前蒙陛下问及本朝所以享国百年，天下无事之故。臣以浅国，误承圣问，迫于日晷，不敢久留，语不及悉，遂辞而退。窃惟念圣问及此，天下之福，而臣遂无一言之献，非近臣所以事君之义，故敢昧冒而粗有所陈。

伏惟太祖躬上智独见之明，而周知人物之情伪，指挥付托必尽其材，变置施设必当其务。故能驾驭将帅，训齐士卒，外以捍夷狄，内以平中国。于是除苛赋，止虐刑，废强横之藩镇，诛贪残之官吏，躬以简俭为天下先。其于出政发令之间，一以安利元元为事。太宗承之以聪武，真宗守之以谦仁，以至仁宗、英宗，无有逸德。此所以享国百年而天下无事也。

仁宗在位，历年最久。臣于时实备从官，施为本末，臣所亲见。尝试为陛下陈其一二，而陛下详择其可，亦足以申鉴于方今。伏惟仁宗之为君也，仰畏天，俯畏人；宽仁恭俭，出于自然，而忠恕诚悫，终始如一。未尝妄兴一役，未尝妄杀一人；断狱务在生之，而特恶吏之残扰。宁屈己弃财于夷狄，而终不忍加兵。刑平而公，赏重而信。纳用谏官御史，公听并观，而不蔽于偏至之谗。因任众人耳目，拔举疏远，而随之以相坐之法。盖监司之吏以至州县，无敢暴虐残酷，擅有调发以伤百姓。自夏人顺服，蛮夷遂无大变，边人父子夫妇得免于兵死，之而中国人安逸蕃息，以至今日者，未尝妄兴一役，未尝妄杀一人，断狱务在生之，而特恶吏之残扰，宁屈己弃财于夷狄，而不忍加兵之效也。大臣贵戚、左右近习，莫敢强横犯法，其自重慎，或甚于闾巷之人，此刑平而公之效也。募天下骁雄横猾以为兵，几至百万，非有良将以御之，而谋变者辄败；聚天下财物，虽有文籍，委之府史，非有能吏以钩考，而断盗者辄发；凶年饥岁，流者填道，死者相枕，而寇攘者辄得。此赏重而信之效也。大臣贵戚、左右近习，莫能大擅威福，广私货赂，一有奸慝，随辄上闻；贪邪横猾，虽间或见用，未尝得久。此纳用谏官、御史，公听并观，而不蔽于偏至之谗之效也。自县令京官以至监司台阁，升擢之任，虽不皆得人，然一时之所谓才士，亦罕蔽塞而不见收举者，此因任众人之耳目，拔举疏远，而随之以相坐之法之效也。升遐之日，天下号恸，如丧考妣，此宽仁恭俭，出于自然，忠恕诚悫，终始如一之效也。

然本朝累世因循末俗之弊，而无亲友群臣之议。人君朝夕与处，不过宦官女子；出而视事，又不过有司之细故。未尝如古大有为之君，与学士大夫讨论先王之法，以措之天下也。一切因任自然之理势，而精神之运有所不加，名实之间有所不察。君子非不见贵，然小人亦得厕其间；正论非不见容，然邪说亦有时而用。以诗赋记诵求天下之士，而无学校养成之法；以科名资历叙朝廷之位，而无官司课试之方。监司无检察之人，守将非选择之吏。转徙之亟既难于考绩，而游谈之众因得以乱真。交私养望者多得显官，独立营职者或见排沮。故上下偷惰取容而已，虽有能者在职，亦无以异于庸人。农民坏于繇役，而未尝特见救恤，又不为之设官，以修其水土之利。兵士杂于疲老，而未尝申敕训练，又不为之择将，而久其疆埸之权。宿卫则聚卒伍无赖之人，而未有以变五代姑息羁縻之俗；宗室则无教训选举之实，而未有以合先王亲疏隆杀之宜。其于理财，大抵无法，故虽俭约而民不富，虽忧勤而国不强。赖非夷狄昌炽之时，又无尧、汤水旱之变，故天下无事，过于百年。虽曰人事，亦天助也。盖累圣相继，仰畏天，俯畏人，宽仁恭俭，忠恕诚悫，此其所以获天助也。

伏惟陛下躬上圣之质，承无穷之绪，知天助之不可常恃，知人事之不可怠终，则大有为之时，正在今日。臣不敢辄废将明之义，而苟逃讳忌之诛。伏惟陛下幸赦而留神，则天下之福也。取进止。
述忆二十韵奉赠段公度欧阳元老
周行己（宋代）

少小从结发，读书怀古人。年未十四五，出走京洛尘。

当时黉堂士，教我文章新。气格一入俗，至今不复振。

病骥思逸足，鞭策伤苦辛。切云漫崔嵬，惭愧席上珍。

迩来二三子，论交偶情亲。以我忘疵贱，所得皆凤麟。

念我勤服义，嘉我能仁亲。故此倾丹臆，诲我日谆谆。

论诗到平淡，文师韩子纯。学道贵能行，卓尔非因循。

生平志已定，不复顾狺狺。脱略尘累絷，逝将游广津。

一披雾豹姿，豁然开我神。人生贵相知，愿言结近宾。

颇恨相得晚，甚知二子真。乐此臭味同，缔好期终身。
内乡招提寺
彭汝砺（宋代）

淫雨宿萧寺，白云思楚山。病催颜色老，泪裛鬓毛斑。

流水终何事，飞禽倦未还。梦归无别处，鹫岭凤林关。
昨夜月中一睡殊有秋色觉书所见戏呈道孚
张耒（宋代）

幽人息遥夜，四听市声寂。
月华清可掬，天色绀欲滴。
候虫先知秋，微响出阴壁。
精荧高露湿，断续残河白。
兴怀我自出，抱器方待择。
感时当有作，陋巷奏金石。
予方问农圃，朝市嗟扫迹。
先寒戒裘褐，岁暮养老客。
何仙姑祠
梅蟠（宋代）

昔闻谢自然，今祠何女仙。
昌黎久不作，奇事相留传。
当其始生时，紫云光烛天。
炼服云母丹，红玉飞琼烟。
窈窕颜不老，霞帔尚翩翩。
琪花露含蕊，瑶水月在莲。
恍若坐深闺，真息长眇绵。
左携魏无人，右挟夏婵娟。
不入天台路，永同龙汉年。
食瓜有感
黄庭坚（宋代）

暑轩无物洗烦蒸，百果凡材得我憎。
藓井筠笼浸苍玉，金盘碧箸荐寒冰。
田中谁问不纳履，坐上适来何处蝇。
此理一杯分付与，我思明哲在东陵。
乌夜啼·昨夜风兼雨
李煜（五代）

昨夜风兼雨，帘帏飒飒秋声。烛残漏断频欹枕，起坐不能平。
世事漫随流水，算来一梦浮生。醉乡路稳宜频到，此外不堪行。(一梦 一作：梦里)
【越调】柳营曲_冬夜怀友暮
周德清（元代）

冬夜怀友
暮云收，冷风飕，到中宵月来清更幽。倚遍江楼，望断汀洲，雪月照人愁。舍梅花谁是交游？饮松醪自想期祷。王子猷干罢手，戴安道且蒙头。休，谁驾剡溪舟？
别友
一叶身，二毛人，功名壮怀犹未伸。夜雨论文，明月伤神，秋色淡离樽。离东君桃李侯门，过西风杨柳渔村。酒船同棹月，诗担自挑云。君，孤雁不堪听！
有所思
燕子来，海棠开，西厢尚愁音信乖。问柳章台，采药天台，归去却伤怀。恰嗔人踏破苍苔，不知他行出瑶阶。见刚刚三寸迹，想窄窄一双鞋。猜，多早晚到书斋？
送贺秘监归会稽诗
于休烈（唐代）

飞名紫府内，抗手白云乡。道与松乔匹，荣辞园绮行。

夫君既鹤驾，幼子复霓裳。少别留宸藻，东南归路光。
禅人并化主写真求赞
释正觉（宋代）

云水性调，丛林气高。
肚皮束篾，版齿生毛。
十方身虚空样放，二升米拄杖头挑。
酴醾香
佚名（元代）

自小孤云，身外无萦系。披一片，搭一片，逍遥快活计。

破葫瓢，腰间挂，别无行李。是人笑我没操持。尽教傍人点指。

古庙祠堂，且共泥神作戏。破砂盆，泼瓦罐，折匙无筋。

破纸被，糊包定，弯跧打睡。只等待、行满功成朝玉帝。

方表男儿有志。
入汴先寄韩子苍
吴则礼（宋代）

软煮芋魁初不饥，天教吐出胸中奇。追随且裹子舆饭，持似只有香岩锥。

刺船迎客菊笑处，觅句怀人霜落时。我辈阿冯真解事，与侬细举南山诗。
舟晚
程可则（明代）

回舟转清澳，落日照前岑。水阔一帆远，云归众壑阴。

虫声喧别浦，人语静空林。寂寞河干客，悠悠行路心。
泾王许以酒饷龙溪老人几月不至以诗促之
宇文虚中（宋代）

先生寂莫草玄文，正要侯芭作富邻。客至但须樽有酒，日高不怕甑生尘。

急催岭外传梅使，来饷篱边采菊人。已埽明窗供点笔，为君拟赋洞庭春。
王迥子高挽章五首
贺铸（宋代）

萧散竹林风，平生约略同。
官班魏叔夜，年辈晋安丰。
民咏濡须政，朝推{左月右旬}{左月右忍}功。
九原无复作，埋玉恨何穷。
题灵岩寺
蔡安持（宋代）

四绝之中剧最先，山围宫殿锁云烟。当年鹤驭归何处，世上犹传锡杖泉。
藏舟浦
郭祥正（宋代）

金城北，荒荒野水连云白。岛屿相望一径通，绕堤杨柳迷春色。

天下三分血战秋，张辽凿浦暗藏舟。吴蜀虽亡晋已起，山川自结寒烟愁。

永平只作寻春处，关门锁断春归路。画船载酒歌白纻，不忍醒时送春去。
依韵和表臣奎野亭
梅尧臣（宋代）

淮光抱城去，山翠落樽前。
鲁叟欲浮海，楚人休问天。
野云将拂幔，水鸟不惊船。
历览谁能赋，今闻太守贤。
自西桥至紫温载酒作乐即事呈府公四首 其三
刘敞（宋代）

潜鳞畏乐勿复跃，舒雁避船争乱飞。乘兴正须勤一到，会令鱼鸟见忘机。
同正思叔重发潭溪度梅岭用前韵
程洵（宋代）

山行已凄迷，而况步脩岭。飞仙不可见，谁复抚我顶。

怀人云峤长，倦憩石磴冷。樵斧忽丁丁，弥觉清昼永。
临江仙·水远山长何处去
周紫芝（宋代）

水远山长何处去，欲行人似孤云。十分瘦损沈休文。忍将秋水镜，容易与君分。试问梨花枝上雨，为谁弹满清尊。一江风月黯离魂。平波催短棹，小立送黄昏。
秋夜即事
夏云英（明代）

西风飒飒动罗帏，初夜焚香下玉墀。
礼罢真如庭院静，银缸高照看围棋。
招王奕世
戴表元（宋代）

闻说铜山下，书屏四面开。
就僧煮紫笋，共客席青苔。
铁画年俱长，霜根顶未栽。
何当端千暇，一别剡乡来。
贺祠成
罗洪先（明代）

时日练柔刚，追先启户堂。即看兰满砌，不让杏为梁。

世世藏遗服，年年献侑觞。还闻歌祖德，頍弁有辉光。
上刘省三爵帅 其二
李振唐（清代）

盗弄潢池可若何，羲轮曾返鲁阳戈。修名日懋丹心老，故垒春深白骨多。

四海苍生皆衽席，一军赤帜斩蛟鼍。至今薄海安耕凿，柱石勋名已遍歌。
天门洞
赵旭（清代）

言寻天门洞，早春惬幽赏。百折缘涧溪，一径拂榛莽。

然松拾路入，未可计寻丈。冷风摇火光，老蝠骇腾上。

横石限如阈，蛇行不敢仰。前奇已我领，后胜方客奖。

力弱心乃强，境递神忽朗。石笋矗空立，阴泉迸隙长。

触目呈众形，惊耳纳群响。万怪孕一腹，造物何所仿。

疑有避秦人，全家此中往。
甲辰春日二首
刘克庄（宋代）

学问过时已悍坚，文章垂老未精专。
薰琴何患无赓载，秋扇明知有弃捐。
旧读温寻浑不记，新吟锻炼久方圆。
此生幸不当词翰，免被人嘲上水船。
塞上曲二首寄大中丞张肖甫
刘黄裳（明代）

向晚笳声满地悲，大营方猎插金瑀。
胡儿铁勒吞风去，共惮铜梁张太师。
春日题罗处士山舍
施肩吾（唐代）

乱叠千峰掩翠微，高人爱此自忘机。

春风若扫阶前地，便是山花带锦飞。
燕中集西宁侯邸第观菊
佘翔（明代）

一曲凉州振木飞，五陵游子夜忘归。陶然醉杀黄花下，月满垆头露满衣。
送邃悟上人之会稽 其二
释重显（宋代）

禅石飞流溅碧莎，利生还喜下云坡。途中若立三千客，剔起眉毛不在多。
句
陈郁（宋代）

游归云衲破，定起石床瘟。
考槃清咏 其一
林廷玉（明代）

卜筑依云山，花开花还落。野猿摘木实，渴鹿饮泉壑。

幽鸟日嘤嘤，蛛网悬屋角。丝瓜上墙颠，雀瓢蔓林薄。

忽瞻山之阳，蹁跹翥云鹤。万物遂其生，吾心亦云若。

空山无侣伴，呼酒独自酌。
舟中戏书
释绍嵩（宋代）

十二峰前且系船，眼中百里旧山川。
遥知此夕多情思，江月随人处处圆。
归安学署访端木鹤田 其一
吴衡照（清代）

轻舟偶来访，学舍小于舟。相见忽相笑，一官冷不休。

鸥波亭子地，遗迹擅风流。买醉看山去，狂歌天地秋。
宿直
任希夷（宋代）

金门攒点鼓初停，禁柝犹传第四声。
不省人间一回夜，如何天四两般更。
收生持被苦无寐，圣主求衣率未明。
惭愧论思真忝窃，何时边徼尽销兵。
次韵和韩子华内翰於李右丞家移红薇子种学士
梅尧臣（宋代）

红薇花树小扶疏，春种秋芳赏爱余。
丞相旧园移带土，侍臣清爱看临除。
薄肤痒不胜轻爪，嫩干生宜近禁庐。
此地结根千万岁，联华荣莫比茅茹。
十离诗。鹦鹉离笼
薛涛（唐代）

陇西独自一孤身，飞去飞来上锦茵。

都缘出语无方便，不得笼中再唤人。
门帖子十二首 其十二 己酉年门帖子
杨弘道（元代）

己酉再逢鬓未皤，平生艰险饱经过。全家无恙自天祐，媢嫉之人如命何。
送邵瓜坡试湖南漕举
乐雷发（宋代）

槐花匝路促湘行，闽赋唐诗旧擅声。
有志向曾言国事，论心何止在科名。
毕方夜煽杭都火，大角秋缠蜀道兵。
莫作腐儒场屋话，琅玕满腹正须呈。
自荆诣襄途次杂咏 其一
高其位（清代）

霜林遥望灿瑶华，红树依稀景倍加。双竹肩人添逸兴，淡烟疏雨付诗家。
重过南浦
吴学礼（清代）

万里澄江浸碧天，迢迢人上渡头船。
柘烟旋减蚕成茧，梅雨微晴树欲蝉。
独客有愁多近暮，乱山无处不闻泉。
枳篱门巷依然在，落莫东风二十年。
斋前独坐戏作
陆游（宋代）

闭户学僧坐，颓然遗世情。
虚窗鸽飞影，枯叶犬行声。
雪拥杉灰暖，云垂纸帐明。
清馋不可耐，一笑听华鲸。
送静海勾稽高洎
宋祁（宋代）

豪锥残试墨，纶绶照恩裳。
沿牒天官调，承家父任郎。
曲长溪舫远，宴密酒螯香。
得助江山国，仍缝古锦囊。
舟行用卢方伯莘老韵 其五
霍与瑕（明代）

棹歌两三声，清商激寒水。一似素心人，冰弦月中理。
清溪词
孔武仲（宋代）

谯门之南溪水长，斜晖倒闪青铜光。
下与长江作支股，愁霖涨天江潦黄。
江潦黄，入清溪。
清溪到底终无泥，还如初出秀山时。
再思
韩偓（唐代）

暴殄犹来是片时，无人向此略迟疑。流金铄石玉长润，

败柳凋花松不知。但保行藏天是证，莫矜纤巧鬼难欺。

近来更得穷经力，好事临行亦再思。
晋康八景诗 其七 西湾渔唱
陈辂（明代）

西去康州碧水湾，晚来渔唱隔溪还。风晴浪静扁舟稳，安得奔波试一看。
登定安阁
赵秉文（金朝）

春风吹袖著栏干，薄雾初收雪未残。拟折梅花遮远日，愁看直北是长安。
宋颂九首 其四 圣神
石介（宋代）

具篙与舟，同朝天子。一发五豝，二君皆至。皇祖圣神，鸿光丕懿。
念奴娇
袁嘉（清代）

轻寒轻暖，又溟濛、作弄酿花天气。别有幽怀非中酒，可奈困人气醉。

一缕情柔，三生梦浅，不问年华逝。春光何限，等闲都付流水。

应惜燕妒莺嗔，啄残红蕙，护少金铃系。参到禅机原是幻，那管风凄雨细。

絮已沾泥，丝偏织茧，难断悲凉意。绵绵长恨，问天天也知未。
登东山
白圻（明代）

为爱东山一登眺，谢公游处事多违。奕棋人去亭空在，洗屐池閒草自辉。

明月每依江水落，白云时逐野僧归。风流千古悲陈迹，独倚高楼送夕晖。
寄衡岳僧
怀素（唐代）

祝融高座对寒峰，云水昭丘几万重。

五月衲衣犹近火，起来白鹤冷青松。
怀武夷红石子二首
贯休（唐代）

常思红石子，独自住山椒。窗外猩猩语，炉中姹姹娇。

乳香诸洞滴，地秀众峰朝。曾见奇人说，烟霞恨太遥。

弋者终何慕，高吟坐绿鳌。烧侵姜芋窖，僧与水云袍。

竹鞘畬刀缺，松枝猎箭牢。何时一相见，清话擘蟠桃。
垂老别
杜甫（唐代）

四郊未宁静，垂老不得安。
子孙阵亡尽，焉用身独完。
投杖出门去，同行为辛酸。
幸有牙齿存，所悲骨髓干。
男儿既介胄，长揖别上官。
老妻卧路啼，岁暮衣裳单。
孰知是死别，且复伤其寒。
此去必不归，还闻劝加餐。
土门壁甚坚，杏园度亦难。
势异邺城下，纵死时犹宽。
人生有离合，岂择衰老端。(衰老 一作：衰盛)
忆昔少壮日，迟回竟长叹。
万国尽征戍，烽火被冈峦。
积尸草木腥，流血川原丹。
何乡为乐土，安敢尚盘桓。
弃绝蓬室居，塌然摧肺肝。
游青原山
张商英（宋代）

所至纷纷簿领堆，也须风月洗尘埃。明朝相与寻师去，况是同行掉臂来。
题李唐雪山游骑图歌
胡应麟（明代）

阴崖冻雪霾乱石，谁其画者李唐笔。万仞寒山挂崒嵂，恍见当时大斧劈。

何人布裘裹竹笠，款段婆娑入高壁。后有苍头挈双屐，太华路南望咫尺。

欲陟其巅叩拘翼，帝座罘罳俨呼吸。十二琼楼众仙集，鹤氅缤纷互长揖。

白昼乘风绕八极，我欲从之路昏黑。未满丹台谪来籍，策蹇言归故井邑，灞陵桥头句堪觅。
送黎生下第还蜀
欧阳修（宋代）

黍离不复雅，孔子修春秋。
扶王贬吴楚，大法加诸侯。
妄儒泥於鲁，甚者云黜周。
大旨既已矣，安能讨源流。
遂令学者迷，异说相交钩。
黎生西南秀，挟策来东游。
有司不见采，春霜滑归輈。
自云喜三传，力欲探微幽。
凡学患不强，苟至将焉廋。
圣言简且直，慎勿迂其求。
经通道自明，下笔如戈矛。
一败不足衂，後功掩前羞。
山居菊盛开谩兴三首用唐人韵 其三
王渐逵（明代）

曾是瑶池入品裁，上方仙种绝凡栽。罗浮道士朝元去，姑射真人佩玉来。

映日金缨和露缀，迎风丹袂倚云开。何时移向柴桑里，共醉南山未拟回。
寄宗室赵伯言朝请
释道潜（宋代）

赵侯天人裔，雅韵能拔俗。岂意江湖间，解后识眉目。

高谈为余倾，落落如转毂。端无贵富骄，但有文字欲。

交游多望士，颉颃争驰逐。艰难风义高，迹与古人续。

铜章领剧邑，宛在江之曲。鸣弦陶永日，了不事鞭扑。

新诗拟建安，简远词不缛。锦囊有馀弃，示我仅盈轴。

持还故山栖，把玩时反覆。美哉韶濩音，锵然落岩谷。

嗟余真浅陋，学海无一掬。仰君东溟深，短绠不可触。
卢使君追步隐侯作后八咏诗不佞次题倚和倚槛思民力 其八 高啸隐烟霞
胡应麟（明代）

逸兴黄堂上，高情碧海涯。勋庸留社稷，寤寐落烟霞。

八邑声同著，三朝望正遐。阳春谁倚和，万古诵瑶华。
送圆上人归庐山
李中（五代）

莲宫旧隐尘埃外，策杖临风拂袖还。踏雪独寻青嶂下，

听猿重入白云间。萧骚红树当门老，斑驳苍苔锁径闲。

预想松轩夜禅处，虎溪圆月照空山。
人定
白居易（唐代）

人定月胧明，香消枕簟清。翠屏遮烛影，红袖下帘声。

坐久吟方罢，眠初梦未成。谁家教鹦鹉，故故语相惊。
范公弥诞之辰辄述闾巷语为邑大夫寿且俟採诗
林亦之（宋代）

锦楼寿曲未须吹，且听江边老妇词。
但愿年年好官长，一如官长在官时。
次韵徐景说赠安象祖
高斯得（宋代）

千仞岗头孤凤飞，翰林万族惊且啼。
桐江得树一栖息，足以慰我饥渴思。
飘然径度烂柯去，再仪天陛来何时。
子今追逐一何远，所期不负平生知。
独惭托我非所任，泌水洋洋能疗饥。
夜光明月要人识，而我何知和与隋。
端人择友必有取，定交从此夫何疑。
长安绿槐十二街，五都游客争奔驰。
咄哉掉臂不肯住，来同圣路乘坚肥。
嗟余旧学荒已久，安能扣缶探玄机。
世事举目已可知，淹留此土终何为。
苕溪一曲搅归梦，与子共赋临流诗。
赋得处处春云生诗
蔡凝（南北朝）

春色遍空明，春云处处生。入风衣暂敛，随车盖转轻。

作叶还依树，为楼欲近城。含愁上对影，似有别离情。
遣心四首
苏泂（宋代）

眼看飞蝗乱似蚊，伤禾害稼不堪闻。
人言所在如飞雨，恐是淮南懒战军。
护法寺劝农呈秘丞
徐鹿卿（宋代）

出郭嚣尘远，邵农德意宣。旌旗清赏地，蓑笠嫩晴天。

犬吠柴门晓，牛肥草径鲜。殷勤觞父老，和气酿丰年。
论诗绝句依老人韵
林泳（宋代）

删后纷纷竞长雄，诗家妙处几家同。
门前荒草深三尺，老艾当年说国风。
永福湖和杨郑州
贾岛（唐代）

积水还平岸，春来引郑溪。旧渠通郭下，新堰绝湖西。

嵩少分明对，潇湘阔狭齐。客游随庶子，孤屿草萋萋。
水帘泉
周绪（宋代）

群峰峨峨冲北极，一水如帘泻层碧。
岳神自古不许卷，留在眼前蒙怪石。
彩霞倒影朝为缘，缺月遥挂当幽夕。
蜚惟只助小山景，却入民田作膏泽。
柳梢青（海棠）
葛长庚（宋代）

一夜清寒，千红晓粲，春不曾知。细看如何，醉时西子，睡底杨妃。

尽皆蜀种垂丝。晴日暖、薰成锦围。说与东风，也须爱惜，且莫吹飞。
雨中即事简二友
郑清之（宋代）

五月炎天正及时，轻丝扇子未曾持。
殷勤寄语班姬道，只恐秋深却要伊。
晁留台刘夫人挽诗三首 其二
吕本中（宋代）

故家刘与魏，我亦忝姻亲。久矣思前作，居然愧后尘。

遗芳接惇史，旧德见夫人。怅望鹅湖路，新年草木春。
追和翁师志吾庚申旧作敬步原韵二首 其一
祝廷华（清代）

廿载流光海水东，尚疑丹鼎九回中。本来明镜无尘翳，浪说唐回借火烘。

扰扰都堂迷列鹄，盈盈河汉隔飞虹。苏才窃比吾何敢，门下今知属醉翁。
用韵寄钟美宣
陈献章（明代）

绿柳黄莺紫水涯，市桥沽酒醉春沙。江花一与诗人别，如此风光属自家。
与印学正
释元肇（宋代）

郢手由来善运斤，楚天空阔鹗书频。蛟龙岂是池中物，虮虱聊为地上臣。

细雨斜风潜入夜，岸花汀草已知春。君如不负虚前席，治体当言寝积薪。
水调歌头·踏碎九街月
杨炎正（宋代）

踏碎九街月，乘醉出京华。半生湖海，谁念今日老还家。独把瓦盆盛酒，自与渔樵分席，说伊政声佳。竹马望尘去，倦客亦随车。听熏风，清晓月，韵梅花。人家十万，说尽炎热与咨嗟。只恐棠阴未满，已有枫宸趣召，归路不容遮。回首江边柳，空著旧栖鸦。
丹阳馆
毛珝（宋代）

渡江第一南来驿，几度华堂延雁客。百年运逐晓云空，愁杀鞮雁老无职。

南徐今日古阳关，不断歌声祖离席。国雠已复事尤多，折损年年春柳碧。
赠笔上
顾逢（宋代）

科场久废不曾开，一扫千军谩有才。
今日毛锥无用处，功名不自此中来。
秋晚山行
于谦（明代）

日落千山暝，风高万木凋。深沟通曲径，独木架危桥。

客路空迢递，离情转寂寥。驿楼看渐近，时听马萧萧。
和乙已岁三月为建威参军使都经钱溪
黄淳耀（明代）

西崦有佳花，首春烟雾积。良游阻尘鞅，耿耿怀在昔。

野寺流晨钟，云林矫风翮。湖山光皎镜，千里如不隔。

之子天机深，平吟谢形役。一持金石韵，如与清赏易。

幽悰方悁勤，况复暂离析。寄言山中人，参取庭前柏。
挽薛艮斋
钱佖（宋代）

伟矣万人杰，精神运五兵。
议屯谋甚婉，料敌智尤明。
谨厚唐刘氏，渊源汉贾生。
斯文嗟遽丧，哀挽泪纵横。
过石洞
度正（宋代）

修门赫赫铁城长，雨后山川拥翠光。
大似锦屏饶富贵，至今人说状元坊。
环翠轩苏卫张指挥别墅作轩环植万柳故名
韩雍（明代）

最爱将军别墅间，一轩万柳翠相环。风翻密叶惊春浪，烟锁重相讶晓山。

赏节弯弓曾独射，赠人分袂亦同攀。登高若见闲松竹，还为移栽虎豹关。
书壁
黄损（五代）

一别人间岁月多，归来人事已销磨。
惟有门前鉴池水，春风不改旧时波。
王夫人挽词
楼钥（宋代）

荆国风流远，幽闺女教循。
鴒原惊逝水，鹤发倍沾巾。
厚夜招香魂，英词列翠珉。
只愁书字拙，贻笑卫夫人。
杂诗二十七首
曹勋（宋代）

景阳未下水云乡，梅影摇寒月一窗。
欹枕梦能归故隐，满帆烟雨渡涛江。
感时三首
方干（唐代）

不觉年华似箭流，朝看春色暮逢秋。正嗟新冢垂青草，

便见故逢梳白头。虽道了然皆是梦，应还达者即无愁。

破除生死须齐物，谁向穹苍问事由。

日乌往返无休息，朝出扶桑暮却回。夜雨旋驱残热去，

江风吹送早寒来。才怜饮处飞花片，又见书边聚雪堆。

莫恃少年欺白首，须臾还被老相催。

世途扰扰复憧憧，真恐华夷事亦同。岁月自消寒暑内，

荣枯尽在是非中。今朝犹作青襟子，明日还成白首翁。

堪笑愚夫足纷竞，不知流水去无穷。
永兄作灵照寺墨梅雨纸殊佳仍书二绝其上以为
李石（宋代）

不干老眼眩生花，自是诗人醉墨斜。
从此绛州烟水窟，竹篱茅舍子真家。
谢秀才有妾缟练，改从于人，秀才引留之不得，后生感忆......其三
李贺（唐代）

洞房思不禁，蜂子作花心。
灰暖残香炷，发冷青虫簪。
夜遥灯焰短，睡熟小屏深。
好作鸳鸯梦，南城罢捣砧。
夷陵岁晏行寄赠陈学士韬庵前辈并柬损庵左丞
李稷勋（清代）

去年珂马喧京洛，春风凄咽东华钥。今年闲对夷陵花，岁晏天寒意萧索。

夷陵城郭连江湄，欧九当年此咏诗。青苔遍踏下牢渡，元白苏黄各一时。

我来苦被浮名误，山川文藻今非故。转石时牵瀼口船，堑山尽斫峡州树。

木叶冥冥天雨霜，江湖魏阙心旁皇。夜阑鸡唤残星曙，误作觚棱斜月光。

世事转烛愁翻海，重来应见市朝改。绍圣新猷不敢知，贞元朝士几人在。

北风吹雪轩辕台，九陌跅弛多异才。一年不饮横街酒，梦落江南事事哀。

新亭嘉会感畴昔，泪污衫袖痕犹碧。墙角馀花未忍看，天涯芳草无人惜。

倒掷酒盏三叹歌，夷陵北望青山多。春明细雨年时路，九城佳气今如何。
答和江子我 其三
程俱（宋代）

黄河入海汴东倾，消息沈沈祇涕零。赖有真人翔白水，正须元帅得咸宁。
同陈轶今暨儿侄辈游七星岩因雨先还
黄公辅（明代）

绝顶攀跻昔也曾，新开宝刹卧闲僧。路迷峭壁乘风陟，宫隐琪闲挟霭登。

七曜光浮清沼影，千峦飞动白云层。无端暮雨催归急，欲尽探奇却未能。
题黄山
方勉（明代）

杖黎得得入云看，中有幽篁下有兰。
百道飞泉鸣玉佩，千寻石柱架琼峦。
隔林幢影招青鸟，出洞箫声送彩鸾。
地位清高人罕至，好收风景入琴弹。
读文山集
林景熙（宋代）

黑风夜撼天柱折，万里飞尘九溟竭。
谁欲扶之两腕绝，英泪溟溟满襟血。
龙庭戈鋋烂如雪，孤臣生死早已决。
纲常万古悬日月，百年身世轻一发。
苦寒尚握苏武节，垂尽犹存杲卿舌。
膝不可下头可截，白日不照吾忠切。
哀鸿上诉天欲裂，一编千载虹光发。
书生倚剑歌激烈，万壑松声助幽咽。
世间泪洒儿女别，大丈夫心一寸铁。
和刘后村梅花百咏
方蒙仲（宋代）

雨霰潇潇天地宽，相看岛瘦与郊寒。
埋腰立雪心良苦，拥鼻吟风事大难。
腊月二十一日立春拟春帖子 其二
弘历（清代）

铜浑钦验八风调，喜绽宫梅白玉条。更进词臣春帖子，笔花飞处揔含韶。
池上 其四
张镃（宋代）

暝天云重碧成阴，留得山头一桁晴。荷柄枯斜开镜面，照人欹坐听鱼鸣。
江城子 高邮舟中
吴存（元代）

酒垆饼舍带长沟。过扬州。又高邮。逆浪流澌，寸寸涩行舟。北望邮京天共远，何处是，五云楼。昔年此地足戈矛。转城陬。屡回头。甓社湖中，明月竟谁收。欲问少年淮海士，疏苇外，起沙鸥。
题梅山
范仁仲（宋代）

袖凛摧奸剑拂霜，奈何不报疏三章。
南昌一尉孤忠日，西汉诸王百沸汤。
便觅赤松为伴去，何求青史把名扬。
想疑九转丹成后，愤吐精衷诉玉皇。
说到神仙事渺茫，寿春亘古此灵场。
松边白隐千年鹤，岭外红拖几夕阳。
霞驭月寒时弄影，斗坛风冷夜闻香。
先生不必真人号，自与乾坤共久长。
闻笛
寇准（宋代）

平野人归后，孤城日落时。
西风闻一笛，惆怅忆桓伊。
天台山中十首 其八
释元肇（宋代）

红红白白花，万万千千树。开亦不知名，落亦不知数。

幽禽来上啼，野鹿衔将去。可望不可攀，四向高无路。
怀临济旧居四首 其四
吕颐浩（唐代）

古邑西门外，烟村远市廛。呼鹰白草际，调马绿杨边。

持节东西路，离家五六年。永怀豪横乐，半老尚依然。
和陶饮酒二十首
苏轼（宋代）

哓哓六男子，弦诵各一经。
复生五丈夫，戢戢丁欲成。
归田了门五，与国充践更。
普儿初学语，玉骨开天庭。
淮老如鹤雏，破壳已长鸣。
举酒属千里，一欢愧凡情。
送晓上人归西湖白阁所居
释德洪（宋代）

我忆钱塘雪鬓新，三年东望肺生尘。那知南浦清湘岸，忽见西湖白阁人。

熟视音姿疑梦寐，便惊风物有精神。倏然又入千峰去，惆怅孤云野鹤身。
奉和司空裴相公中书即事通简旧僚之作
刘禹锡（唐代）

谭笑在岩廊，人人尽所长。仪形见山立，文字动星光。

日运丹青笔，时看赤白囊。伫闻戎马息，入贺领鸳行。
喜晴
林端（清代）

晴光耀窗纸，犹滞昨宵寒。雨霁日方水，花迟春转宽。

何曾山色换，只觉鸟声欢。欲觅采芳侣，沈吟一倚阑。
寄胡山甫
舒岳祥（宋代）

梅梢残雨知头数，溪上无风麦自青。
迟子不来还独卧，踏檐啼鸟唤入醒。
句
胡铨（宋代）

君恩许归此一醉，傍有梨颊生微涡。
题雷石寺润公环翠轩
郑刚中（宋代）

窗外小山重叠好，阴阴松竹翠排檐。
老人嘉我幽寻意，深炷炉香为卷帘。
又用前句作七绝 其五
王十朋（宋代）

竹叶悲杜陵，秋云吟柳恽。家乡雁荡遥，节物龙山近。
盖公堂
李石（宋代）

林静有集鸟，水濶多潜鱼。
未能急期会，乃更谈清虚。
吾家柱下史，不读城旦书。
偶挟一语契，到官十日初。
仙人水雪容，访我云霞居。
扫地荫修竹，引水浇芙蕖。
吏最果不足，丞负良有余。
深文到穴鼠，百巧呈山狙。
从今结绳内，只可禁网疏。
虽非胶西室，有此指南车。
赠张士元
贺铸（宋代）

夫子安贫五十年，年来生事更茫然。
青衿稚子彼何有，白首故人谁见怜。
霜後鹑衣寒绽线，日高鱼釜冻无烟。
冗官犹愧苏司业，不得时时送酒钱。
夕阳岩
阮之武（宋代）

晋人仙去莫知春，依旧空岩锁暮云。西照满前无限景，有谁能此忆瞿君。
闻河决张瑞书以陜汝道督工没焉怆悼作诗
姚鼐（清代）

岁赋长茭筑水墉，又闻万室入波冲。王尊勇竟为冥死，赵孟侪还谢禹庸。

祠庙吏民垂泪过，衣冠先垄想魂从。衰罢愧乏当时用，焉敢𡼡膏议楚龚。
送僧
释重显（宋代）

吴山碧，楚江碧，吴楚悠悠兴何极。一寻寒木自为邻，三事秋云更谁识。

乾坤不是无知己，玉石休云辨真伪。待时沽誉漫沦生，晦迹韬光亦何意。

春风急，春风急，八骏奔驰追不及。南北东西把定时，为君直上孤峰立。
挽知容诈明请陶公
罗一鹗（宋代）

月旦争推重，邦人得范模。
官资虽刺史，气味一寒儒。
简淡根真性，清廉律薄夫。
不知收卓行，曾入史编无。